Դանելա Արսովսկա

**Դանելա Արսովսկա** (մակեդոներեն՝ Danela Arsovska, ), տնտեսագետ, իրավաբան, ակտիվիստ։ 2014 թվականին  ընտրվել է Մակեդոնիայի առևտրի պալատի նախագահ։ 2015 թվականին նշանակվել է Մակեդոնիայի գործատուների կազմակերպությունների միության նախագահ ։

Ազգային մակարդակով Արսովսկան 2016 թվականից ներկայացուցիչ է հանդիսանում Հյուսիսային Մակեդոնիայի Հանրապետության  Եվրոպական ինտեգրման ազգային խորհրդում։ Նա նաև Հյուսիսային Մակեդոնիայի Հանրապետության կառավարության պետական և մասնավոր գործընկերության խորհրդի անդամ է։

2021 թվականին ընտրվել է Հյուսիսային Մակեդոնիայի մայրաքաղաք Սկոպիեի քաղաքապետ։

## Կրթություն
Արսովսկան  իրավունքի բակալավրի աստիճան է ստացել Սկոպիեի Սրբոց Կյուրեղի և Մեթոդիոսի անվան համալսարանից, տնտեսագիտության և կառավարման բնագավառների մագիստրոսի աստիճան՝  Օքսֆորդի և Շեֆիլդի համալսարաններից։ Նա մի շարք ակադեմիական ու խորհրդատվական պաշտոններ է զբաղեցնում Հյուսիսային Մակեդոնիայում և արտերկրում, բացի այդ՝ զարգացման խնդիրների վերաբերյալ  դասախոսություններով հանդես է գալիս համալսարաններում ու գիտաժողովներում։ Արսովսկան վարժ խոսում է մակեդոներեն, անգլերեն, գերմաներեն, բուլղարերեն և սերբերեն։

## Միջազգային կարիերա
Արսովսկան մի շարք ղեկավար և փորձագիտական պաշտոններ է զբաղեցնում միջազգային միջկառավարական կազմակերպություններում։ 2016 թվականից նա ընդգրկված է Համաշխարհային բանկի ICSID հանձնաժողովում, որն իր աշխատանքները կազմակերպում է ԱՄՆ-ի մայրաքաղաք Վաշինգտոնում։ 2017 թվականին նա նշանակվել է ԵԱՀԿ Հաշտարար և արբիտրաժային դատարանի անդամ (Ժնև, Շվեյցարիա),  այդ նույն տարում՝ նաև Հագայի (Նիդեռլանդներ) մշտական արբիտրաժային դատարանի անդամ։

Այս ամենի հետ մեկտեղ՝ Արսովսկան հանդիսանում է  Հյուսիսային Մակեդոնիայի ներկայացուցիչը Առևտրի միջազգային պալատում (ICC) և պալատների համաշխարհային ֆեդերացիայի գլխավոր խորհրդի ընտրված անդամ է։

## Պարգևներ և մեծարում
Ի գնահատում Արսովսկայի աշխատանքի՝ 2018 թվականին բիզնես-հրեշտակների համաշխարհային  ներդրումային ֆորումը նրան հռչակեց « Հարավարևելյան Եվրոպայի լավագույն բիզնես մոդել»։ 2019 թվականին Կենտրոնական և Հարավարևելյան Եվրոպայի ձեռներեցության 6-րդ գագաթնաժողովում Արսովսկան արժանացավ մեծարանքի՝ ձեռներեցության զարգացման գործում ներդրած հատուկ ավանդի համար։ 2020 թվականին Համաշխարհային մաքսային կազմակերպության գլխավոր քարտուղար Կունիո Միկուրիայի կողմից նրան պատվոգիր շնորհվեց՝ ի նշան մաքսային զարգացման գործում ներդրած ավանդի։ Պարգևը նրան հանձնեց Հյուսիսային Մակեդոնիայի մաքսային վարչության գլխավոր տնօրենը։

## Քաղաքական կարիերա
Հյուսիսային Մակեդոնիայում 2021 թվականի տեղական ընտրությունների նախաշեմին Դանելա Արսովսկան ինքնառաջադրվեց որպես Սկոպիեի քաղաքապետի անկախ թեկնածու։ Կարճ ժամանակահատվածում նա  հավաքեց դրա համար անհրաժեշտ թվով ձայներ,  ստացավ Հյուսիսային Մակեդոնիայի ամենամեծ ընդդիմադիր կուսակցության ՝ VMRO-DPMNE-ի և դրա կոալիցիոն գործընկերների, ինչպես նաև մի շարք հայտնի մտավորականների, արվեստագետների և Սկոպիեի նշանավոր քաղաքացիների աջակցությունը։

## Ծանոթագրություններ

Կատեգորիա:1979 ծնունդներ
Կատեգորիա:21-րդ դարի տնտեսագետներ
Կատեգորիա:21-րդ դարի քաղաքական գործիչներ
Կատեգորիա:Անձինք այբբենական կարգով
Կատեգորիա:Ապրող անձինք
Կատեգորիա:Դեկտեմբերի 20 ծնունդներ
Կատեգորիա:Հյուսիսային Մակեդոնիայի քաղաքական գործիչներ
Կատեգորիա:Մակեդոնացի իրավաբաններ
Կատեգորիա:Մակեդոնացի տնտեսագետներ
Կատեգորիա:Սկոպիե քաղաքում ծնվածներ
Կատեգորիա:Քաղաքապետներ
Կատեգորիա:Օքսֆորդի համալսարանի շրջանավարտներ